Työnteko kannattaa, sanotaan. Kukkaroa se ei aina välttämättä lihota.

Palkkatulojen kasvu saattaa näkyä yllättävän vähän kukkarossa.

Laskelmista käy ilmi, että työmarkkinatuella elävän siirtyminen palkkatulojen varaan voi näkyä pankkitilillä hyvin vähäisenä euromääränä. Laskelmat tehneelle Veronmaksajien Keskusliiton pääekonomisti Mikael Kirkko-Jaakkolalle tulokset eivät ole yllätys.

– Tämä kannustinloukku on ollut yleisesti tiedossa ja se näkyy erityisesti kun tuilta siirrytään matalapalkkaiseen työhön.

Helppoja ratkaisuja Kirkko-Jaakkolan mielestä kannustinloukkuihin ei ole.

– Niitä voidaan lieventää leikkaamalla etuuksia tai vaihtoehtoisesti lisäämällä työssä käyvien tuloja veronkevennyksillä tai ulottamalla etuuksia entistä suuremmille palkkatasoille. Halvin ja kivuttomin keino voisi olla vuokratason kohtuullistaminen lisäämällä asuntorakentamista kasvukeskuksissa, Kirkko-Jaakkola toteaa.

Jutun alussa olevalla videolla kerrotaan, millä aloilla maksetaan parhaita tuntipalkkoja.

Laskelman esimerkiksi on otettu yksinasuva helsinkiläinen, jonka asunnon vuokra olisi 675 euroa kuukaudessa. Häneen käteen jäävistä tuloista on vähennetty jo verot ja veroluontoiset maksut. Jos henkilöllä ei olisi lainkaan työtuloja ja hän eläisi puhtaasti työmarkkinatuella, hänelle jäisi käteen 1 162,89 euroa kuussa. Tämä summa koostuisi siis työmarkkinatuesta, joka olisi ennen veroja 696,60 euroa, sekä 406,40 euron asumistuesta ja 169,06 euron toimeentulotuesta.

Jos tämä samainen henkilö saisi töitä ja sitä myöten esimerkiksi 1 200 euron verran kuussa palkkaa, hänen käteen jäävä tulonsa kasvaisi noin 368 euroa kuukaudessa, sillä työmarkkinatuki ja asumistuki leikkaantuisivat ja toimeentulotukea henkilö ei enää näillä palkkatuloilla saisi lainkaan.

Suhteessa vielä vähemmän jäisi samaiselle henkilölle käteen, jos hänen palkkatulonsa kasvaisivat tästä vielä 1 000 euroa. Silloin hänen käteen jäävä tulonsa kasvaisi vain 209 euroa, koska henkilö ei saisi enää lainkaan työmarkkinatukea. Asumistukea voi yksinasuva helsinkiläinen vielä saada 2 100 euron kuukausituloista.

Veronmaksajain Keskusliiton laskelmasta uutisoi ensin Verkkouutiset.

Alla olevassa taulukossa on kuvattuna yksin asuvan henkilön käytettävissä olevat tuet. Esimerkkilaskelmassa asumistuen pohjana käytetään 675 euron vuokraa. Laskelmassa ei ole huomioitu toimeentulotuen varassa olevia – heidän katsotaan saavan työtuloa alle 300 euroa kuukaudessa.

Korjattu kello 13.30: Jutussa esiintyvässä esimerkkilaskelmassa on otettu huomioon palkan nousu 1200 eurosta 2200 euroon. Tekstissä luki virheellisesti 1000 eurosta 2000:een.